
<Commission>{EMPL}Výbor pre zamestnanosť a sociálne veci</Commission>
predseda

<Date>{08/09/2025}8.9.2025</Date>
Johan Van Overtveldt
Predseda
Výbor pre rozpočet
BRUSEL
Vec:	<Titre>Stanovisko k mobilizácii Európskeho fondu na prispôsobenie sa globalizácii na pomoc pracovníkom, ktorí prišli o zamestnanie, na základe žiadosti Nemecka – EGF/2025/002 DE/Goodyear 2</Titre> <DocRef>(2025/0245(BUD))</DocRef>
Vážený pán predseda,
v rámci predmetného postupu bol Výbor pre zamestnanosť a sociálne veci poverený predložením stanoviska Vášmu výboru. Na schôdzi 2. septembra 2025 rozhodol predložiť toto stanovisko vo forme listu. 
Výbor pre zamestnanosť a sociálne veci preskúmal otázku na svojej schôdzi 8. septembra 2025. Na tejto schôdzi sa rozhodol predložiť Výboru pre rozpočet ako gestorskému výboru toto stanovisko.
S úctou
Li Andersson


STANOVISKO
A.	Keďže Nemecko predložilo 10. marca 2025 žiadosť o mobilizáciu Európskeho fondu na prispôsobenie sa globalizácii na pomoc pracovníkom, ktorí prišli o zamestnanie (EGF), v súlade s článkom 8 ods. 1 nariadenia (EÚ) 2021/691 (nariadenie o EGF) v dôsledku prepúšťania v spoločnosti Goodyear (Goodyear Germany GmbH) v Nemecku; keďže táto spoločnosť pôsobila v hospodárskom odvetví zaradenom do divízie 22 NACE Rev. 2 (výroba výrobkov z gumy a plastu); keďže k prepúšťaniu došlo v regiónoch úrovne NUTS 2 Kassel (DE73) a Darmstadt (DE71) v súvislosti so zrušením pracovných miest vo výrobných prevádzkach spoločnosti Goodyear vo Fulde a v Hanau. 
B.	keďže Nemecko predložilo žiadosť na základe intervenčných kritérií uvedených v článku 4 ods. 2 písm. a) nariadenia (EÚ) 2021/691, podľa ktorého musí v referenčnom období štyroch mesiacov (v tomto prípade od 1. septembra 2024 do 1 januára 2025) v podniku v členskom štáte dôjsť k ukončeniu činnosti najmenej 200 pracovníkov, ktorí prišli o zamestnanie, vrátane pracovníkov, ktorí prišli o zamestnanie u dodávateľov a nadväzujúcich výrobcov, a/alebo samostatne zárobkovo činných osôb, ktorých činnosť bola ukončená; keďže po posúdení tejto žiadosti Komisia dospela v súlade so všetkými príslušnými ustanoveniami nariadenia o EGF k záveru, že podmienky na udelenie finančného príspevku z EGF sú splnené;
C.	keďže žiadosť sa týka 1 171 pracovníkov, ktorí prišli o zamestnanie a ktorých činnosť bola ukončená; 
D.	keďže 26. augusta 2025 Komisia predložila Parlamentu a Rade návrh rozhodnutia o mobilizácii EGF v prospech Nemecka na podporu opätovného vstupu 915 cieľových prijímateľov na trh práce; 
E.	keďže k uvedenému prepúšťaniu viedli dve udalosti, a to zatvorenie jednej z výrobných prevádzok spoločnosti Goodyear v Nemecku a čiastočné zatvorenie ďalšej výrobnej prevádzky. V oboch prípadoch to bolo v dôsledku globalizácie; keďže spoločnosť Goodyear Tire & Rubber Company je jedným z popredných svetových výrobcov pneumatík a jej nemecké ústredie sa nachádza v Hanau; keďže koncom roka 2017 musela spoločnosť Goodyear zatvoriť svoju výrobnú prevádzku vo Philippsburgu, čo bolo predmetom žiadosti EGF/2017/008 DE/Goodyear; keďže táto žiadosť sa podáva v rámci ďalšieho postupu reštrukturalizácie, a to v dôsledku zatvorenia výrobnej prevádzky vo Fulde a čiastočného uzavretia výrobných zariadení v Hanau; keďže spoločnosť má v Nemecku ďalšie závody, ktoré sa nachádzajú v mestách Fürstenwalde, Wittlich a Riesa. keďže rýchly pokles dopytu v odvetví pneumatík v kombinácii so silným tlakom lacného dovozu z Ázie a pokračujúcim zvyšovaním nákladov (energia, mzdy) viedli k nadmernej štrukturálnej kapacite, a to najmä v Nemecku; keďže spoločnosť Goodyear sa preto v júni 2024 rozhodla zastaviť výrobu v prevádzke vo Fulde, čo viedlo k jej zavretiu, a znížiť počet zamestnancov v ďalších prevádzkach, najmä v Hanau;
F.	keďže Komisia zdôraznila, že nájdenie nového zamestnania bude pre väčšinu pracovníkov spoločnosti Goodyear veľkou výzvou a bude si vyžadovať významné opatrenia, keďže v mnohých prípadoch je ich kvalifikácia zastaraná a tradičné profily týchto pracovníkov s pracovnými zručnosťami v gumárstve sa vo veľkej miere nezhodujú s potrebami zamestnania v príslušných regiónoch;
H.	keďže Nemecko uviedlo, že zamestnávateľ a zamestnanecká rada uzatvorili 24. júna 2024 pracovnú zmluvu o založení prechodnej spoločnosti; keďže podľa nemeckých orgánov neexistuje žiadna povinnosť na strane prepúšťajúcej spoločnosti vytvoriť prechodnú spoločnosť alebo sa podieľať sa na jej vytvorení; keďže bez účasti prepúšťajúcej spoločnosti by nedošlo k vytvoreniu prechodnej spoločnosti; keďže však platí, že, ak je prepúšťajúca spoločnosť ochotná sa zapojiť a sociálni partneri súhlasia s vytvorením prechodnej spoločnosti, v nemeckých sociálnych právnych predpisoch je na to stanovený právny rámec; keďže vstup do týchto prechodných spoločností sa uskutočňuje vo viacerých vlnách na základe tripartitných dohôd podpísaných medzi spoločnosťou Goodyear Germany GmbH, zamestnancami a spoločnosťou PMB International GmbH, poskytovateľom služieb, ktorý bol vybraný na riadenie prechodnej spoločnosti; 
I.	keďže podľa článku 8 nariadenia Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027, zmeneného nariadením Rady (EÚ, Euratom) 2024/765 z 29. februára 2024, nesmie EGF prekročiť maximálnu ročnú sumu 30 miliónov EUR (v cenách z roku 2018).
Výbor pre zamestnanosť a sociálne veci preto vyzýva Výbor pre rozpočet, aby ako gestorský výbor zaradil do návrhu uznesenia, ktorý prijme, tieto návrhy:
1.	pripomína, že cieľom EGF je preukázať solidaritu s prijímateľmi a poskytnúť im podporu; domnieva sa, že finančné príspevky z EGF by mali byť zamerané najmä na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do dôstojného a udržateľného zamestnania, a to buď v rámci, alebo mimo ich pôvodného odvetvia činnosti; zdôrazňuje význam prípravy a podpory pracovníkov na naliehavo potrebnú zelenú a digitálnu transformáciu európskeho hospodárstva a spoločnosti; v tejto súvislosti opätovne zdôrazňuje dôležitú úlohu Únie pri prispievaní k financovaniu kvalifikácií potrebných na spravodlivú transformáciu v súlade s Európskou zelenou dohodou, a to aj prostredníctvom EGF; 
2.	súhlasí s Komisiou, že podmienky stanovené v článku 4 ods. 2 písm. a) nariadenia o EGF sú splnené a že Nemecko má podľa uvedeného nariadenia nárok na finančný príspevok 3 085 166 EUR, čo predstavuje 60 % celkových nákladov vo výške 5 141 944 EUR vrátane výdavkov na personalizované služby vo výške 4 936 274 EUR a výdavkov na činnosti súvisiace s prípravou, riadením, informovaním a propagáciou, kontrolou a podávaním správ vo výške 205 670 EUR;
3.	konštatuje, že nízkokvalifikovaní a starší pracovníci majú oveľa menej príležitostí na opätovný vstup na trh práce v regióne a že prepúšťanie v spoločnosti Goodyear najviac zasiahlo tieto zraniteľné skupiny; pripomína profil prepustených pracovníkov, pričom viac než každý dvaja z piatich prepustených pracovníkov majú viac ako 50 rokov a viac než polovica má sekundárne alebo nižšie vzdelanie a zastarané zručnosti, a domnieva sa, že popri klesajúcom trende voľných pracovných miest a ich geografickom rozložení budú pracovníci potrebovať dodatočnú prispôsobenú podporu, najmä cielenú pomoc zameranú na zvyšovanie úrovne zručností a rekvalifikáciu, aby im pomohli úspešne si nájsť nové zamestnanie;
4.	konštatuje, že k 20. februáru 2025 bolo uzavretých celkovo 915 tripartitných zmlúv medzi spoločnosťou Goodyear, zamestnancami a poskytovateľom služieb PMB International GmbH, ktorý bol vybraný na riadenie prechodnej spoločnosti, pričom 781 pracovníkov by malo prejsť z prevádzky vo Fulde a 134 z Hanau; víta náznaky, že tieto počty sa budú zvyšovať súbežne s tým, ako sa budú podpisovať ďalšie dohody;
3.	berie na vedomie skutočnosť, že Nemecko poskytlo všetky potrebné záruky, že zásady rovnakého zaobchádzania a nediskriminácie sa budú dodržiavať pri prístupe k navrhovaným opatreniam a ich vykonávaniu, že boli splnené požiadavky stanovené vo vnútroštátnych právnych predpisoch a v právnych predpisoch EÚ týkajúcich sa hromadného prepúšťania, že spoločnosť Goodyear Germany GmbH, ktorá po prepúšťaní pokračuje v činnosti, si splnila svoje právne záväzky a zodpovedajúcim spôsobom sa postarala o svojich pracovníkov, že sa zabráni dvojitému financovaniu a že finančný príspevok z EGF bude v súlade s procesnými a hmotnoprávnymi predpismi Únie o štátnej pomoci;
5.	zdôrazňuje, že Nemecko potvrdilo, že opatrenia podporované z EGF nebudú financované aj z iných finančných nástrojov Únie;
6.	poznamenáva, že personalizované služby, ktoré sa majú poskytnúť pracovníkom, pozostávajú z týchto opatrení: a) opatrenia na zvyšovanie úrovne zručností, b) profesijné poradenstvo a profesijná orientácia/aktivačné opatrenia, c) poradenské služby na začatie podnikania, d) granty na začatie podnikateľskej činnosti, e) pomoc pri hľadaní zamestnania, f) stimuly na zvyšovanie kvalifikácie, g) ďalšie stimuly (t. j. bonus za nástup do zamestnania počas trvania prechodnej spoločnosti atď.), h) príspevok na odbornú prípravu; víta skutočnosť, že odborná príprava v oblasti digitálnych základných zručností (Digitale Grundqualifizierung) sa bude ponúkať na základe individuálnych predchádzajúcich znalostí; zdôrazňuje, že vzhľadom na vek a profil vzdelania cieľových prijímateľov by sa pri poskytovaní personalizovaných služieb mali zohľadniť osobitné potreby týchto skupín; 
7.	zdôrazňuje najmä význam článku 7 ods. 2 nariadenia o EGF, v ktorom sa vyžaduje, aby koordinovaný balík zohľadňoval budúce očakávané vyhliadky na trhu práce a požadované zručnosti, ktoré sú kompatibilné s prechodom na hospodárstvo, ktoré je udržateľné a efektívne z hľadiska využívania zdrojov, a to s osobitným zameraním na šírenie zručností potrebných v digitálnom priemyselnom veku; víta skutočnosť, že odborná príprava v oblasti IKT v rámci balíka a dodatočná podpora v rámci poradenstva pri hľadaní nového zamestnania zahŕňajú takéto zručnosti, najmä posúdenie digitálnych zručností a možnosť pre pracovníkov požičať si laptop, absolvovať odbornú prípravu o tom, ako ho používať, a získať odpovede na otázky týkajúce sa digitálnych technológií;
8.	pripomína možnosť osobitných časovo obmedzených opatrení v rámci koordinovaného balíka, okrem iného vrátane vyplácania príspevkov na starostlivosť o deti, ako sa stanovuje v článku 7 ods. 2 písm. b) nariadenia o EGF, s cieľom uľahčiť účasť uchádzačov o zamestnanie na navrhovaných činnostiach.

